Document ID: 32014D0931

ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
της 16ης Δεκεμβρίου 2014
για την παράταση της εφαρμογής της εκτελεστικής απόφασης 2012/181/ΕΕ, με την οποία επιτρέπεται στη Ρουμανία να εισαγάγει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
(2014/931/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, για το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Με επιστολές που πρωτοκολλήθηκαν στη Γενική Γραμματεία της Επιτροπής στις 28 Απριλίου 2014 και στις 22 Αυγούστου 2014, η Ρουμανία ζήτησε την άδεια για μέτρο παρέκκλισης από το άρθρο 287 σημείο 18 της οδηγίας 2006/112/ΕΚ, προκειμένου να συνεχίσει να απαλλάσσει από τον φόρο προστιθέμενης αξίας (ΦΠΑ) τους υποκείμενους σε φόρο με ετήσιο κύκλο εργασιών που δεν υπερβαίνει το ισόποσο των 65 000 ευρώ σε εθνικό νόμισμα, με βάση τον συντελεστή μετατροπής που ίσχυε κατά την ημέρα της προσχώρησής της στην Ένωση («το μέτρο»). Με το μέτρο, οι εν λόγω υποκείμενοι σε φόρο θα συνεχίσουν να απαλλάσσονται από ορισμένες ή από όλες τις υποχρεώσεις τους τις συναφείς με τον ΦΠΑ, οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ.
(2)
Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 1ης Σεπτεμβρίου 2014, σχετικά με το αίτημα που υπέβαλε η Ρουμανία. Με επιστολή της 3ης Σεπτεμβρίου 2014, η Επιτροπή γνωστοποίησε στη Ρουμανία ότι είχε στη διάθεσή της όλες τις αναγκαίες πληροφορίες για την εξέταση του αιτήματος.
(3)
Ένα ειδικό καθεστώς για τις μικρές επιχειρήσεις είναι ήδη διαθέσιμο για τα κράτη μέλη δυνάμει του τίτλου XII της οδηγίας 2006/112/ΕΚ. Σύμφωνα με άρθρο 287 σημείο 18 της οδηγίας 2006/112/ΕΚ, η Ρουμανία μπορεί να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 35 000 ευρώ σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της.
(4)
Με την απόφαση 2012/181/ΕΕ του Συμβουλίου (2), επιτράπηκε στη Ρουμανία, κατά παρέκκλιση, να απαλλάσσει, έως τις 31 Δεκεμβρίου 2014, από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 65 000 ευρώ σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της. Δεδομένου ότι το εν λόγω υψηλότερο όριο οδήγησε σε μερική απαλλαγή από τον ΦΠΑ των μικρότερων επιχειρήσεων, ενώ παράλληλα αυτές οι επιχειρήσεις δύνανται πάντοτε να επιλέξουν το κανονικό καθεστώς του ΦΠΑ σύμφωνα με το άρθρο 290 της οδηγίας 2006/112/ΕΚ, θα πρέπει να επιτραπεί στη Ρουμανία να επεκτείνει το μέτρο για περαιτέρω περιορισμένο χρονικό διάστημα.
(5)
Σύμφωνα με τις πληροφορίες που παρασχέθηκαν από τη Ρουμανία, το μέτρο θα έχει αμελητέα μόνο επίπτωση επί του ΦΠΑ που εισπράττεται κατά το στάδιο της τελικής κατανάλωσης.
(6)
Η παρέκκλιση δεν έχει καμία επίπτωση στους ιδίους πόρους της Ένωσης που προέρχονται από τον ΦΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στη δεύτερη παράγραφο του άρθρου 2 της εκτελεστικής απόφασης 2012/181/ΕΕ, η ημερομηνία «31 Δεκεμβρίου 2014» αντικαθίσταται από την ημερομηνία «31 Δεκεμβρίου 2017».
Άρθρο 2
Η παρούσα απόφαση ισχύει από την 1η Ιανουαρίου 2015.
Άρθρο 3
Η παρούσα απόφαση απευθύνεται στη Ρουμανία.
Βρυξέλλες, 16 Δεκεμβρίου 2014.

Labels: 2
4
15
18